  Анжелика Тихонова корреспондент 1-13 гудырикошконэ Алнаш ёросысь Удмурт Гондыр гуртын этнофутуризм тулкымо дауртон-выронъя (перформанс) театрлэн «Короошкуа» («Вӧсьлыко гондыръёслэн дуннезы») 4-тӥ симпозиумез ортче. Ужрад «Культура» йӧскалык ӵектослэн «Творческие люди» улосвыл ӵектосэз улсын радъяське. Со сярысь элькунысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Ужрадэ Удмуртиысь но Татарстанысь ог 15 суредасьёс пырисько. Соос пӧлын Александр Пушин (Жон-Жон Сандыр), Юрий Лобанов (Кучыран Юри), Ленар Ахметов (Дуэ Со Линар), Вячеслав Михайлов (Гиргорей Слави), Валерий Савин, Денис Корнилов, Евгений Бикузин (Чудья Жени), Антон Пермяков, Татьяна Тихонова но мукетъёсыз. Удмурт Гондыр гуртын улӥсьёс кунооссэс туж мыло-кыдо пумитазы: такмакъёсын, табанен, перепечен, сюкасен. Со сяна, «Гондыр эктытон» вашкала сям-йылолэз возьматӥзы, гуртэнызы тодматӥзы Нуналлы быдэ суредасьёс пӧртэм мастер-классъёс ортчытъяло: видеоарт, туала графика, живопись, перформанс, хеппенинг. Котькуд ӝытазе школа юртын творчествоя пумиськонъёс радъяло. Озьы ик ужрадэ люкаськемъёс гурт котырысь шедьтэм арбериослэсь инсталляциос лэсьто. Соос гуртэ ик кылёзы но туала искусствоя галереялэн инъетэз луозы. Со сяна, соосты туризмъя «Четкер» центре вуылӥсь куноослы возьматъялозы. Симпозиумлы йылпумъянъёс 12-тӥ гудырикошконэ 15 часын Удмурт Гондыр гуртысь Четкер гурезьын лэсьтозы. Отын театрализованной шествие ортчоз но ужрадэ пыриськисьёслэсь ужъёссэс возьматозы. Отчы вань мылкыд карисьёсты ӧтё. Тодэ вайытом, Удмуртиын «Тангыра» фестивале пыриськисьёслэсь кырӟанзэс быдэстонъя конкурс ялӥзы.  Тегъёс: Лулчеберет Удмуртия йӧскалыклулчеберет Алнаш суредасьёс  